EMINESCU 


Felul în care Mihai Eminescu scrie la ziar este superior celui în care scrie literatura. Stilul poetic 
este de multe ori greoi. Judecata estetică a lui Alexandru Macedonski pare să fi fost justă 
(primirea ei a fost afectată de nefericitul atac la persoană). 


Reprezentativă pentru gândirea și arta eminesciene, cu mult mai mult decât "Luceafărul", îmi 
pare a fi "Memento mori". De admirat la Eminescu pasiunea pentru Idee. Aceasta și conștiința 
acută a deșertăciunii explică nonconformismul faţă de civilizaţia burgheză. 


Eleatismul ("Patria vieții este numai prezentul", cu ecou în datarea cu "Azi" a unora din poeziile 
lui Nichita Stânescu, poetul care a încercat să repete viaţa lui Mihai Eminescu), idealizarea 
trecutului (romantism paseist, mitul "poporului ales" și justiţialismul) sunt surse ale 
conservatorismului politic, ale accentelor virulent pamfletare în apărarea românității și ale 
unui tragism eroic. 


Aspiraţia spre absolut, fiind pătimașă, subminează autodisciplina și capacitatea de 
compromis. În aceste condiţii, responsabilitatea este mai mult abstractă. Concepţia despre 
lume, influenţată de nihilismul hindus și de Schopenhauer, este mai apropiată de Vechiul, 
decât de Noul Testament. 


Canonul literar al unui popor declarat creștin a fost dominat de un scriitor cu o filosofie în care 
creștinismul este secundar. Un cercetător craiovean observa că ar fi fost posibil ca Nietzsche 
să fi primit ideea "morţii lui Dumnezeu", prin intermediar (la Geneva), de la Eminescu. N-a 
observat însă acel cercetător că ideea în sine este nefastă prin legitimarea unui titanism înrudit 
cu acela din "Faust". Pe de altă parte, omagierea naţională de tip religios a poetului (ca 
ipostază particularizată etnic a sublimului destinului) semnalează o imaturitate a spiritului 
critic, o întârziere, așa cum demonstra Mihai Zamfir, într-o anume mentalitate a secolului 19. 


